Diari Oficial de la Generalitat Valenciana


Sumari del DOGV 7881, del 26-09-2016 (2016/7349)

ORDRE 55/2016, de 21 de setembre, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades a l'organització d'esdeveniments esportius especials a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/09/21/55/dof/vci/html**

### Dades del document

Número de DOGV
:   7881

Data del DOGV
:   26-09-2016

Secció del DOGV
:   I. DISPOSICIONS GENERALS

Número del document
:   2016/7349


Data del document
:   21-09-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 55/2016, de 21 de setembre, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades a l'organització d'esdeveniments esportius especials a la Comunitat Valenciana. [2016/7349]  
ÍNDEX  
Preàmbul  
Article 1. Objecte  
Article 2. Entitats beneficiàries  
Article 3. Naturalesa jurídica i procediment  
Article 4. Finalitat de les subvencions  
Article 5. Sol·licituds i termini de presentació  
Article 6. Tramitació per les seccions territorials d'esports  
Article 7. Comissió tècnica d'avaluació i barem aplicable  
Article 8. Duplicitat d'esdeveniments  
Article 9. Agrupació d'esdeveniments  
Article 10. Quantia de la subvenció  
Article 11. Resolució de concessió  
Article 12. Publicitat de les subvencions  
Article 13. Obligacions de les entitats beneficiàries  
Article 14. Modificació de la resolució de concessió  
Article 15. Compatibilitat de les subvencions  
Article 16. Procediment de pagament  
Article 17. justificació de la subvenció  
Article 18. Pla de control  
Article 19. Subcontractació de l'organització de l'esdeveniment  
Article 20. Despeses excloses de finançament amb càrrec a la subvenció concedida  
Article 21. Invalidesa de la resolució de la concessió  
Article 22. Reintegrament o revocació de les subvencions  
Disposició addicional única. Incidència pressupostària  
Disposició final primera. Normativa aplicable  
Disposició final segona. Delegació i desenvolupament  
Disposició final tercera. Entrada en vigor  
  
  
PREÀMBUL  
  
L'Estatut d'autonomia de la Comunitat Valenciana, aprovat per la Llei Orgànica 5/1982, d'1 de juliol, en l'article 49.1.28 estableix la competència exclusiva de la Generalitat en matèria d'esports.  
Per la seua banda, l'article 6 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, atribueix a la Conselleria d'Educació, Investigació, Cultura i Esport la competència en matèria d'esport.  
La Llei 2/2011, de 22 de març, de l'esport i l'activitat física de la Comunitat Valenciana, recull entre els seus principis rectors la consideració de l'esport i l'activitat física com activitats socials d'interés públic, com a manifestació cultural, i com a fenomen social amb notable influència en sectors com l'educació, la sanitat, el medi ambient, l'ocupació, l'economia, el turisme, el benestar social i altres sectors relacionats.  
Igualment, entre aquests principis rectors es troba l'optimització i complementarietat dels recursos públics i privats, amb especial atenció a la coordinació de les actuacions de les diferents administracions i entitats vinculades a l'esport.  
Basant-se en això, la Generalitat pretén donar suport a l'organització d'esdeveniments esportius especials, com a vehicle per a promoure l'esport i que hi participen els ciutadans i les ciutadanes, com també promocionar la imatge de la Comunitat Valenciana.  
Les ajudes que s'atorguen a l'empara d'aquestes bases no necessiten notificació a la Comunitat Europea pel fet que no reuneixen els requisits de l'article 107 del Tractat de Funcionament de la Unió Europea, segons disposa el Decret 147/2007, de 7 de setembre, del Consell, ja que no suposen cap avantatge econòmic, atés que les entitats a les qual s'adrecen les subvencions no exerceixen activitats econòmiques en què s'oferisquen al mercat béns o serveis, per la qual cosa no hi ha possibilitat de falsejament de la competència. Les entitats beneficiàries han de presentar una liquidació específica de l'activitat subvencionada que permeta comprovar que aquesta ajuda no comporta cap benefici econòmic.  
  
De conformitat amb l'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per resolució del conseller d'Educació, Investigació, Cultura i Esport, s'aprova el Pla estratègic de subvencions 2016-2019, de la Conselleria d'Educació, Investigació, Cultura i Esport, que inclou la línia de subvenció objecte d'aquestes bases.  
  
Per això, per raó de les facultats que em confereixen l'article 28 de la Llei 5/1983, de 30 de desembre, del Consell; l'article 160.2 de la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions, com també el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esports, i vistos els informes preceptius, el resultat del tràmit d'audiència, i de conformitat amb el Consell Jurídic Consultiu,  
  
  
ORDENE  
  
Article 1. Objecte  
Aquesta ordre té per objecte establir les bases reguladores per a la concessió de les subvencions destinades a donar suport a l'organització i la realització d'esdeveniments esportius especials de caràcter internacional o nacional que es realitzen a la Comunitat Valenciana.  
  
Article 2. Entitats beneficiàries  
Les entitats beneficiàries són les federacions esportives i clubs esportius, els ajuntaments, les entitats locals menors i els organismes autònoms municipals, els requisits exigibles dels quals són que efectuen la seua activitat dins de l'àmbit competencial de la Generalitat, i que puguen obtindre la condició de beneficiàries pel fet que no hi concórreguen cap de les circumstàncies que ho impedeixen, les quals es detallen en l'article 13.2 de la Llei 38/2003, de 17 de novembre, general de subvencions.  
  
Article 3. Naturalesa jurídica i procediment  
1. El procediment s'inicia d'ofici, per convocatòria pública mitjançant una resolució dictada per la persona titular de la direcció general amb competència en matèria d'esport, en la qual s'ha de fer menció expressa a aquesta ordre i s'ha de donar publicitat de les línies de crèdit i l'import global màxim destinat a la concessió d'aquestes ajudes, d'acord amb el que establisca la corresponent llei de pressupostos de la Generalitat.  
2. Les ajudes que es concedisquen tenen el caràcter de subvenció, i la instrucció i ordenació d'aquestes correspon al servei que tinga assignada la funció de tramitació de les subvencions a esdeveniments esportius de la direcció general amb competència en matèria d'esport. La concessió s'ha de tramitar en règim de concurrència competitiva, que es realitzarà per mitjà de la comparació de les sol·licituds presentades, amb l'objecte d'establir una prelació entre aquestes.  
  
Article 4. Finalitat de les subvencions  
1. Les subvencions han de tindre com a finalitat donar suport a l'organització i la realització d'esdeveniments esportius especials de caràcter internacional o nacional que es realitzen a la Comunitat Valenciana de novembre de l'any anterior a la convocatòria a octubre de l'any de la convocatòria.  
2. A l'efecte d'aquesta ordre, té la consideració d'esdeveniment esportiu especial tot esdeveniment esportiu, de caràcter extraordinari o anual, que acredite una gran rellevància, fonamentada en la repercussió social que tinga i l'alt nivell dels esportistes participants, els objectius principals del qual siga efectuar una competició esportiva oficial d'àmbit nacional o internacional, reconeguda per la federació esportiva corresponent i que puga enquadrar-se en la classificació següent, excloses les lligues i les fases classificatòries d'aquestes:  
A) Campionats oficials del món, d'Europa o d'Espanya, qualificats com a tals per les federacions esportives corresponents que es classifiquen com:  
A1: campionats del món  
A2: campionats d'Europa  
A3: campionats d'Espanya (i copes de S. M. el Rei o la Reina)  
B) Altres competicions oficials d'àmbit internacional i nacional, de categoria sènior o absoluta, o la immediata inferior, qualificades per la federació esportiva corresponent. Es consideren en aquest nivell les d'esport autòcton qualificades per la federació autonòmica corresponent. Es classifiquen com:  
B1: competicions d'àmbit internacional  
B2: competicions d'àmbit nacional  
B3: competicions d'esport autòcton  
S'han de considerar dins de la classificació que els corresponga per àmbit dins de l'apartat B les proves esportives de participació popular incloses en calendari federatiu.  
3. A l'efecte d'aquesta ordre, es considera el caràcter anual de l'esdeveniment quan aquest s'ha celebrat durant els anys anteriors i l'ha organitzat la mateixa entitat, i es considera extraordinari si s'organitza ocasionalment l'any de la convocatòria o si, sent un esdeveniment anual, se n'ha concedit l'organització puntualment per a aquell any.  
4. El reconeixement del caràcter nacional s'adquireix per la participació, com a mínim, d'un 25 % d'esportistes, clubs o seleccions, representatius d'altres comunitats autònomes. Així mateix, el caràcter internacional s'adquireix per la participació, com a mínim, d'un 25 % d'esportistes, clubs o seleccions, representatius d'altres països.  
  
  
Article 5. Sol·licituds i termini de presentació  
1. Les sol·licituds de subvenció han d'ajustar-se al model inclòs en cada convocatòria anual, en les quals s'ha d'expressar la quantitat que se sol·licita. Les sol·licituds han d'anar acompanyades de la documentació que determine la convocatòria. La sol·licitud, l'ha de firmar qui exercisca la representació de l'entitat sol·licitant de la subvenció i ha de presentar el document que ho acredite, en el cas que no conste en la direcció general amb competència en matèria d'esport.  
2. La convocatòria ha d'establir el nombre màxim de sol·licituds per una mateixa entitat.  
3 A més de la informació i documentació que es determine en la convocatòria anual, l'òrgan instructor pot, en qualsevol moment de la tramitació de l'expedient, demanar qualsevol altra documentació que considere necessària per al millor coneixement i comprensió de l'aplicació de la subvenció.  
4. Les sol·licituds, juntament amb la documentació corresponent, s'han de presentar preferentment en el registre de la conselleria competent en matèria d'esport, i en les seccions territorials d'Esports d'Alacant, Castelló i València, o en qualsevol dels llocs a què es refereix la legislació sobre el procediment administratiu comú.  
En cas d'enviament per correu certificat, la presentació de la documentació a l'oficina de correus corresponent ha de fer-se en sobre obert, a fi que en la capçalera del primer full de la documentació presentada es facen constar clarament el nom de l'oficina, la data i el lloc de l'admissió.  
Així mateix, aquest procediment estarà publicat en la seu electrònica de la Generalitat (https://sede.gva.es) i podrà realitzar-se la presentació telemàtica de les sol·licituds. Amb aquest fi s'ha d'accedir al catàleg de procediments administratius de la Generalitat.  
5. El termini per a la presentació de sol·licituds s'establirà en la convocatòria.  
  
Article 6. Tramitació per les seccions territorials d'esports  
1. Les seccions territorials d'esports han de gestionar les corresponents sol·licituds com a expressió del principi de desconcentració administrativa.  
2. En compliment de la legislació sobre el procediment administratiu comú, si després de la recepció de la sol·licitud i la documentació adjunta, s'observa que falten documents o dades essencials per a la resolució de l'expedient, la secció d'esports corresponent els ha de reclamar a l'entitat sol·licitant i li ha de concedir un termini de 10 dies perquè puga esmenar la falta o aportar els documents preceptius, amb la indicació que si així no ho fa, es considerarà que desisteix de la seua petició. En aquest cas, la secció d'esports ha de remetre l'expedient fent constar aquesta incidència a la direcció general amb competència en matèria d'esport, que declararà l'esmentat desistiment després de la resolució prèvia dictada a l'efecte.  
3. En el termini de 45 dies comptadors des de l'endemà de la finalització del termini de presentació de sol·licituds, les seccions d'esports han de remetre a la direcció general amb competència en matèria d'esport els expedients complets i degudament emplenats i valorats tècnicament, a fi que es realitze la tramitació corresponent.  
4. Així mateix, una vegada realitzat l'esdeveniment i presentada la documentació justificativa, la secció d'esports corresponent ha d'acreditar a la direcció general amb competència en matèria d'esport el seu compliment i l'adequació als fins de la convocatòria i normativa vigent, per al tràmit comptable.  
  
Article 7. Comissió tècnica d'avaluació i barem aplicable  
1. S'ha de constituir una comissió tècnica d'avaluació formada per cinc membres, designats per la persona titular de la direcció general amb competència en matèria d'esport, encarregada de l'estudi i la valoració de les sol·licituds presentades. Aquesta comissió ha d'estar formada per la persona responsable del servei que tinga assignada la funció de tramitació de les subvencions a esdeveniments esportius de la direcció general amb competència en matèria d'esport, qui presidirà la comissió; una persona de la direcció general que exercisca funcions tècniques i tres representants de les seccions territorials d'esports.  
El règim jurídic de la comissió serà l'establit en la legislació de règim jurídic del sector públic.  
2. La valoració dels projectes d'esdeveniments s'ha d'efectuar en funció de la rellevància d'aquests, segons els nivells establits en la base quarta, punt dos, i els criteris següents:  
a) Naturalesa i nivell de l'esdeveniment, valorat fins a 60 %, en funció de la qualificació oficial:  
- La qualificació oficial, de caràcter extraordinari per a l'any de la convocatòria, per la federació internacional o espanyola com a campionats oficials del món, d'Europa o d'Espanya, valorat fins a un 20 %.  
  
- Participació de seleccions nacionals o territorials, equips representatius de clubs o de caràcter individual, valorat fins a un 10 %.  
  
- Fase de la competició a què es refereix l'esdeveniment, fase final, fase de classificació o prova puntuable, valorat fins a un 10 %.  
- Categoria esportiva i edat. Els esdeveniments que fomenten la participació en categoria femenina, i els dirigits a categoria sènior o immediata inferior, segons el que s'ha establit per a cada modalitat esportiva, valorat fins a 5 %.  
- Classificació de la modalitat esportiva, en funció de l'afiliació internacional o el reconeixement pel Comité Olímpic Internacional, valorat fins a un 5 %.  
- Caràcter de l'esdeveniment: anual o extraordinari, valorat fins a un 5 %.  
- Esdeveniments que incloguen proves i categories per a esportistes amb algun tipus de discapacitat o que afavorisquen la integració social, valorat fins a un 5 %.  
b) Nombre d'esportistes participants de l'última edició finalitzada, o dels inscrits en aquesta en el cas que siga la primera edició de l'esdeveniment, que es valorarà fins al 20 %.  
c) Volum del pressupost global i viabilitat econòmica: equilibri i ordenació del pressupost d'ingressos i despeses, aportació de patrocinadors i altres entitats, que es valorarà fins al 20 %.  
3. Finalitzada la valoració, s'establirà un ordre de prelació entre els projectes presentats per mitjà de la comparació, i s'adjudicaran només aquelles que hagen obtingut major valoració fins a l'esgotament del crèdit pressupostari consignat a aquest efecte. En el cas que es produïsca empat entre les entitats sol·licitants que reunisquen els requisits es valorarà, per al desempat, la major puntuació aconseguida en l'apartat 2.a.  
  
  
Article 8. Duplicitat d'esdeveniments  
Un esdeveniment només pot tindre un únic beneficiari de subvenció. En el cas de duplicitat de sol·licitud per més d'una entitat per a un mateix esdeveniment, s'ha d'establir a quin dels sol·licitants correspon la responsabilitat principal quant a l'organització d'aquest, a la vista de la documentació presentada i els informes, si és el cas, del sol·licitant i la federació esportiva corresponent.  
  
Article 9. Agrupació d'esdeveniments  
1. S'han d'agrupar dins de la mateixa sol·licitud els esdeveniments esportius que puguen considerar-se dins d'un altre esdeveniment per aspectes organitzatius manifestament comuns, per ser etapes d'una mateixa competició, per coincidir en instal·lació i dates, o circumstàncies semblants. En aquest cas se n'ha d'informar l'entitat sol·licitant perquè s'esmene, d'acord amb el que estableix la base sisena.  
2. Els esdeveniments que, al seu torn, formen part d'un altre esdeveniment superior, com són les proves puntuables o classificatòries, no poden ser objecte de subvenció si l'esdeveniment superior és subvencionat.  
  
Article 10. Quantia de la subvenció  
1. S'estableix com a límit màxim de subvenció el 30 % del pressupost d'ingressos i despeses presentat, o de la liquidació dels totals d'ingressos i despeses de l'any anterior a la convocatòria, si es tracta d'un esdeveniment anual subvencionat l'any anterior de la convocatòria; o fins al 50 % quan es tracte d'una federació esportiva, ampliable fins al 75 % quan la federació organitze esdeveniments que consten de successius circuits o fases coorganitzades al seu torn per clubs i entitats.  
2. No es concedirà subvenció en el cas que no s'haja justificat correctament la subvenció de la convocatòria anterior, dins del termini i en la forma corresponent.  
3. No es concedirà cap subvenció si no s'inclou en el material publicitari que es presenta per a l'esdeveniment la col·laboració de la Generalitat, o el compromís exprés que s'hi inclourà, en el cas que aquest material encara no es tinga.  
  
Article 11. Resolució de concessió  
1. Una vegada formalitzats els actes d'instrucció corresponents, la comissió tècnica d'avaluació elevarà, a través de l'òrgan instructor, la proposta de concessió o denegació a la personal titular de la direcció general amb competència en matèria d'esport, la qual resoldrà sobre l'ajuda i en determinarà la quantia.  
2. La persona titular de la direcció general amb competències en matèria d'esport resoldrà la concessió o denegació de les sol·licituds presentades en el termini màxim de sis mesos comptadors des de la publicació de la convocatòria en el Diari Oficial de la Comunitat Valenciana o des de la finalització del termini de presentació de sol·licituds, segons s'establisca en la convocatòria. No obstant això, les sol·licituds sobre les quals no recaiga una resolució expressa en aquest termini de sis mesos, podran entendre's desestimades o denegades, sense perjudici de l'obligació legal de resoldre establida en la legislació sobre el procediment administratiu comú. La direcció general amb competència en matèria d'esport haurà de notificar a les entitats interessades la resolució de concessió o denegació de les sol·licituds presentades dins del mateix termini de sis mesos.  
  
Article 12. Publicitat de les subvencions  
1. De conformitat amb l'article 18.2 de la Llei 38/2003, de 17 de novembre, general de subvencions, la Conselleria d'Educació, Investigació, Cultura i Esport ha de remetre a la Base de Dades Nacionals de Subvencions informació sobre les convocatòries i les resolucions de concessió recaigudes en base a aquesta ordre, en els termes establits en l'article 20 de la Llei 38/2003, de 17 de novembre, general de subvencions.  
2. L'extracte de cada convocatòria anual s'ha de publicar en el Diari Oficial de la Comunitat Valenciana, mitjançant la Base de Dades Nacionals de Subvencions.  
3. Les subvencions que es concedisquen s'han de publicar, com a mínim, en la pàgina web de la conselleria amb competència en matèria d'esport, amb indicació de l'import, objectiu o finalitat i les entitats beneficiàries.  
4. De conformitat amb l'article 3.2 de la Llei 2/2015, de transparència, bon govern i participació ciutadana de la Comunitat Valenciana, les entitats beneficiàries que perceben en cada convocatòria una subvenció total per import superior a 10.000 euros, han de donar l'adequada publicitat a aquesta, indicant almenys l'entitat pública concedent, l'import rebut i el programa subvencionat. Aquesta difusió s'ha de realitzar preferentment mitjançant les corresponents pàgines web.  
  
  
Article 13. Obligacions de les entitats beneficiàries  
1. Sense perjudici del que disposa l'article 14 de la Llei 38/2003, de 17 de novembre, general de subvencions, són, a més, obligacions de l'entitat beneficiària:  
a) Mantindre's en la situació que en legitima la concessió i complir la finalitat de la subvenció concedida.  
b) Acreditar el compliment dels requisits i les condicions que determinen la concessió o el gaudi de l'ajuda.  
c) Sotmetre's a les actuacions de control financer que corresponen a la Intervenció General, en relació amb les subvencions i ajudes concedides.  
d) Comunicar a la direcció general amb competència en matèria d'esport l'obtenció de subvencions, ajudes, ingressos o recursos per a la mateixa finalitat, procedents d'altres administracions o ens públics o privats. Aquesta comunicació ha d'efectuar-se tan prompte com es conega i, en tot cas, amb anterioritat a la justificació dels fons percebuts.  
  
e) Acreditar que es troba al corrent en el compliment de les seues obligacions tributàries i davant de la Seguretat Social, només en el cas de que no s'haja atorgat autorització expressa a l'Administració valenciana, perquè obtinga directament les dades necessàries.  
f) Disposar dels llibres comptables per a garantir l'adequat exercici de les facultats de comprovació i control.  
g) Conservar els documents justificatius de l'aplicació dels fons percebuts, inclosos els documents electrònics, en tant que puguen ser objecte de les actuacions de comprovació i control.  
h) Fer constar expressament en tota informació o documentació pròpia de l'esdeveniment esportiu subvencionat la col·laboració de la Generalitat.  
i) Col·locar, en les instal·lacions en lloc visible i durant la realització de l'esdeveniment, publicitat estàtica al·lusiva a la col·laboració de la Generalitat.  
j) Realitzar i organitzar els esdeveniments esportius per als quals siga concedida la subvenció, i complir totes les autoritzacions pertinents. El fet de disposar de les assegurances exigibles i de l'assistència sanitària és d'exclusiva responsabilitat de l'entitat. Així mateix, han de fer-se càrrec dels mitjans humans i materials que calguen per al compliment, fins i tot el de les obligacions fiscals i de la Seguretat Social que se'n deriven.  
k) Notificar a la direcció general amb competència en matèria d'esport qualsevol proposta de canvi o modificació de l'organització de l'esdeveniment i dels pressupostos presentats, en el moment que es produïsca.  
l) Reintegrar els fons percebuts en els supòsits previstos en article 22 d'aquesta ordre.  
  
Article 14. Modificació de la resolució de concessió  
1. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, pot donar lloc a la modificació de la resolució de concessió.  
  
2. L'import de la subvenció concedida en cap cas pot ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
3. L'import de la subvenció no pot superar el 30 % de la liquidació total d'ingressos i despeses, assumits per l'entitat beneficiària de la subvenció, o si és el cas, el 50 % o el 75 %, segons escaiga, en el cas de federacions esportives, d'acord amb l'article 10 d'aquesta ordre. Per tant, en aquests casos l'import de la subvenció es minorarà.  
4. En el cas que augmente la dotació econòmica de la línia pressupostària, es distribuirà l'augment entre les entitats sol·licitants, sense obrir nou termini de sol·licituds, en aplicació dels criteris establits en aquestes bases i d'acord amb el que disposa l'article 58.2 del Reial Decret 887/2006, de 21 de juliol, pel qual s'aprova el Reglament general de subvencions.  
5. Així mateix, en el cas que es produïsquen renúncies o revocacions, la convocatòria pot establir la possibilitat de prorratejar l'import desafectat entre les entitats beneficiàries de les ajudes, respectant en tot cas els criteris de valoració establits en les bases.  
6. Pot ser motiu de minoració de la subvenció el fet de no haver justificat la totalitat de les despeses corresponents a la subvenció de la direcció general amb competències en matèria d'esport.  
  
Article 15. Compatibilitat de les subvencions  
1. Les subvencions que s'atorguen a l'empara d'aquestes bases reguladores són compatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sense perjudici del que disposa el punt següent.  
  
2. L'import de les subvencions en cap cas pot ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada. En aquest cas, l'entitat beneficiària ha de comunicar-ho a la direcció general amb competències en matèria d'esports i reflectir-ho en la liquidació de l'esdeveniment que es presentarà com a part de la documentació justificativa.  
  
  
Article 16. Procediment de pagament  
1. El lliurament de les subvencions es produirà a la finalització de l'esdeveniment esportiu, amb la justificació prèvia documental de les despeses corresponents a la realització de l'activitat objecte de la subvenció.  
2. Les entitats locals han d'aportar, a més de la documentació indicada en l'article 17, certificat de la Sindicatura de Comptes que acredite estar al corrent en el compliment de l'obligació de rendició dels comptes anuals en aquest organisme, de conformitat amb l'article 199.4 de la Llei 8/2010, de la Generalitat, de règim local de la Comunitat Valenciana, en la redacció donada per la Llei 7/2014.  
  
  
Article 17. justificació de la subvenció  
1. La conselleria amb competència en matèria d'esport ha de pagar la subvenció després de la presentació de la documentació justificativa corresponent:  
a) Per a aquelles entitats que tinguen concedides subvencions de la direcció general amb competències en matèria d'esport, per a l'exercici de la convocatòria, l'import de les quals conjuntament siga inferior a 60.000 euros, la justificació ha de revestir la forma de compte justificatiu simplificat que, d'acord amb el que disposa l'article 75 del Reglament de la Llei general de subvencions, ha de contindre la informació següent:  
a.1) Una memòria d'actuació justificativa del compliment de les condicions imposades en la concessió de la subvenció, acompanyada del material de difusió de l'esdeveniment, cartells, tríptics, etc.  
a.2) Una relació classificada de totes les despeses de l'activitat assumides per l'entitat beneficiària, amb indicació de la persona o entitat creditora i del document, l'import i la data d'emissió. S'hi ha d'indicar quines d'aquestes despeses són finançades amb la subvenció concedida i la data de pagament. A més, en cadascuna s'ha d'incloure una explicació de la despesa que permeta identificar-ne la finalitat i l'adequació a l'objecte de la subvenció.  
a.3) Una liquidació total dels ingressos i despeses de l'esdeveniment que arreplegue els ingressos segons la procedència i les despeses per conceptes.  
En aquells casos en què l'entitat beneficiària de la subvenció no siga l'única organitzadora de l'esdeveniment, la liquidació ha de ser de tot l'esdeveniment, indicant-hi els ingressos segons la procedència i quina entitat els rep, i les despeses per conceptes i quina entitat els assumeix.  
No s'hi poden incloure despeses pagades a altres entitats que figuren com a organitzadores en la liquidació total de l'esdeveniment (factures entre organitzadors).  
a.4) Els tres pressupostos que, en aplicació de l'article 31.3 de la Llei general de subvencions, modificat per la disposició final cinquena de la Llei 14/2011, de la ciència, la tecnologia i la innovació, haja d'haver sol·licitat l'entitat beneficiària per a les despeses de prestació de serveis per empreses de consultories o assistència tècnica que superen els 18.000 ?. L'elecció s'ha de fer d'acord amb criteris d'eficiència i economia i s'ha de justificar expressament en una memòria quan no recaiga en la proposta econòmica més avantatjosa.  
a.5) Si és el cas, carta de pagament de reintegrament en el supòsit de romanents no aplicats, com també dels interessos derivats d'aquests.  
a.6) Les entitats locals han de presentar el certificat de la Sindicatura de Comptes indicat en l'article 16.2 d'aquesta ordre.  
b) Per a aquelles entitats que tinguen concedides subvencions de la direcció general amb competències en matèria d'esport, per a l'exercici de la convocatòria, l'import de les quals conjuntament siga igual o superior a 60.000 euros, els beneficiaris han de presentar la documentació justificativa següent:  
b.1) Memòria d'actuació justificativa indicada en l'apartat a.1 d'aquesta base.  
b.2) Memòria econòmica justificativa del cost de les activitats realitzades, la qual ha de contindre:  
 Una llista classificada de totes les despeses de l'activitat assumides per l'entitat beneficiària, amb indicació de la persona o entitat creditora i del document, l'import i la data d'emissió. S'hi ha d'indicar quines d'aquestes despeses són finançades amb la subvenció concedida i la data de pagament.  
 Les corresponents factures originals, amb còpia, de les despeses amb càrrec a la subvenció concedida. Les factures originals han de ser tornades una vegada comprovades i segellades per la direcció general amb competències en matèria d'esports.  
 Liquidació dels ingressos i despeses indicada en l'apartat a.3 d'aquesta base.  
b.3) Els tres pressupostos que, en aplicació de l'article 31.3 de la Llei general de subvencions, modificat per la disposició final cinquena de la Llei 14/2011, de la ciència, la tecnologia i la innovació, haja d'haver sol·licitat l'entitat beneficiària, per a les despeses de prestació de serveis per empreses de consultories o assistència tècnica que superen els 18.000 ?. L'elecció s'ha de fer d'acord amb criteris d'eficiència i economia i s'ha de justificar expressament en una memòria quan no recaiga en la proposta econòmica més avantatjosa.  
b.4) Si és el cas, carta de pagament de reintegrament en el supòsit de romanents no aplicats, com també dels interessos derivats d'aquests.  
b.5) Les entitats locals han de presentar el certificat de la Sindicatura de Comptes indicat en l'article 16.2 d'aquesta ordre.  
2. Excepcionalment, només els esdeveniments celebrats al novembre i desembre de l'any anterior a la convocatòria poden justificar pagaments corresponents a les despeses ocasionades per l'organització i la celebració de l'esdeveniment esportiu subvencionat alliberats l'any anterior a la convocatòria.  
3. Els justificants integrants de cada compte justificatiu han de complir els requisits establits en el Reial Decret 1619/2012, de 30 de novembre, pel qual s'aprova el Reglament pel qual es regulen les obligacions de facturació.  
4. La convocatòria anual pot establir com a annexos a aquesta, models dels documents per a la justificació establits en aquesta base.  
  
5. El termini de presentació de les justificacions requerides és el que s'establisca en la convocatòria anual de subvencions, que en cap cas pot ser posterior a 15 dies abans de la finalització de l'exercici pressupostari, sense perjudici de la possibilitat establida en l'article 70 del Reial Decret 887/2006, de 21 de juliol, pel qual s'aprova el Reglament general de subvencions.  
  
Article 18. Pla de control  
1. La documentació justificativa ha de permetre comprovar la realització de l'esdeveniment esportiu subvencionat; no obstant això, la direcció general amb competència en matèria d'esports ha d'adoptar les mesures que considere oportunes per a l'adequat control de l'execució d'aquest.  
2. L'òrgan instructor ha de comprovar, amb tècniques de mostreig aleatori simple o per raó de la quantia o la destinació dels fons aplicats a les despeses subvencionades, els justificants que considere oportuns i que permeten obtindre evidència raonable sobre l'adequada aplicació de la subvenció, a l'efecte dels quals pot requerir a l'entitat beneficiària la remissió dels originals dels justificants de despeses seleccionats.  
  
Article 19. Subcontractació de l'organització de l'esdeveniment  
El beneficiari de la subvenció pot subcontractar l'organització de l'esdeveniment en un percentatge no superior al 50 % de les despeses assumides, l'autorització del qual queda establida en aquestes bases, de conformitat amb l'article 29 de la Llei 38/2003, de 17 de novembre, general de subvencions.  
  
Article 20. Despeses exclosos de finançament amb càrrec a la subvenció concedida  
1. Sense perjudici del que disposa l'article 31 de la Llei 38/2003, de 17 de novembre, general de subvencions, queden, a més, exclosos de la possibilitat de la justificació les despeses que s'indiquen en els apartats següents:  
a) Despeses ocasionades per premis, cànon o drets d'organització i despeses d'homologació de l'esdeveniment.  
b) Adquisició d'immobilitzat, material o immaterial de qualsevol tipus.  
c) Adquisició de béns destinats a la venda.  
d) Tributs (excepte l'IVA no repercutit)  
e) Aportacions a sistemes complementaris de pensions.  
f) Multes i recàrrecs per pròrroga i constrenyiments imposats per qualsevol administració pública.  
g) Els bitllets emesos i no utilitzats, excepte justificació raonada.  
  
h) Despeses extres d'hotel (telèfon, alcohol, vídeos, tabac, propines, etc.)  
i) Indemnitzacions per raó de servei que superen les quanties màximes establides per la legislació vigent de l'impost sobre la renda de les persones físiques (IRPF). En cas que es presenten, es computaran exclusivament per les indicades quanties màximes.  
j) Despeses sumptuàries (tabac, regals, menjars o estades en establiments considerats de luxe, etc.) no imprescindibles per a la finalitat de la subvenció.  
  
Article 21. Invalidesa de la resolució de la concessió  
Són causes de nul·litat i d'anul·labilitat de la resolució de concessió de la subvenció les previstes en l'article 36 de la Llei 38/2003, de 17 de novembre, general de subvencions, i resultaran d'aplicació en aquest supòsit les previsions establides en l'article indicat.  
  
  
Article 22. Reintegrament o revocació de les subvencions  
1. Escau el reintegrament de les quantitats percebudes i l'exigència de l'interés de demora des del moment del pagament de la subvenció o, si és el cas, la revocació de la subvenció, en els casos següents:  
a) Incompliment de l'obligació de justificació.  
b) Obtindre la subvenció sense reunir les condicions requerides.  
c) Incompliment de la finalitat per a la qual ha sigut concedida la subvenció.  
d) Incompliment de les condicions imposades a les entitats beneficiàries amb motiu de la concessió de la subvenció.  
e) Caldrà reintegrar l'excés obtingut amb la subvenció sobre el 30, 50 o 75 %, segons el cas, de l'import assumit per l'entitat beneficiària, de conformitat amb l'article 14.3 d'aquesta ordre.  
f) Com també tots aquells casos que estableix l'article 37 de la Llei 38/2003, de 17 de novembre, general de subvencions, i l'article 172 de la Llei 1/2015, d'hisenda pública, del sector públic instrumental i de subvencions.  
2. Els supòsits de reintegrament s'estableixen sense perjudici dels casos en què s'haja d'iniciar un procediment sancionador d'acord amb el que estableix l'article 67 de la Llei 38/2003 i l'article 172.4 i 5 de la Llei 1/2015.  
  
  
DISPOSICIÓ ADDICIONAL  
  
Única. Incidència pressupostària  
Aquesta ordre no comporta cap increment de la despesa; per tant, l'aprovació d'aquesta ordre no ocasiona cap incidència pressupostària.  
  
  
DISPOSICIONS FINALS  
  
Primera. Normativa aplicable  
Aquesta ordre es dicta en desplegament del que disposen la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions; els preceptes bàsics de la Llei 38/2003, de 17 de novembre, general de subvencions, i el reglament que la desplega, aprovat per Reial Decret 887/2006, de 21 de juliol.  
  
  
Segona. Delegació i desenvolupament  
Es delega la persona titular de la direcció general amb competència en matèria d'esport per a la facultat de convocar, concedir o denegar aquestes ajudes, i se l'autoritza a adoptar les mesures oportunes per al compliment i l'aplicació d'aquesta ordre i per a resoldre totes les incidències que es plantegen en la interpretació i execució d'aquesta ordre.  
  
Tercera. Entrada en vigor  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 21 de setembre de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI